Bibliotekerne klar med film-app til Apple TV

Bibliotekernes ganske udmærkede filmtjeneste, Filmstriben, har nu mulighed for at komme bredere ud. Tjenesten er klar med en app til Apple TV, så indholdet kan ses direkte på fladskærmen. Tjenesten er gratis og kræver blot, at man har et lånerkort på det lokale bibliotek.

Filmstriben indeholder film og tv-serier, der er særligt udvalgt af bibliotekernes redaktioner. Der er både børnefilm, dokumentarfilm, spændingsfilm og masser af andet. Som tjenesten selv skriver:

”Vi prioriterer smalle film, europæiske film og kvalitets film, film der kan give en god oplevelse og film med stof til eftertanke frem for de helt store blockbustere.”

Filmstriben er efterhånden gammel i gårde; tjenesten slog dørene op tilbage i marts 2007 med 160 kort- og dokumentarfilm på programmet. Tjenesten er ikke afhængig af Apple TV, men kan også ses på computeren, tablets og mobiltelefon (hent Android-app her). Apple TV appen kan hentes fra App Store.

Bibliotekerne klar med film-app til Apple TV